**Előterjesztői kiegészítés**

*a Hajdú-Bihar Vármegye Önkormányzatának Közgyűlése 2023. november 24-ei ülésének*

*„Tájékoztató a közlekedésfejlesztés aktuális helyzetéről” tárgyú 9. napirendi pontjához*

**Tisztelt Közgyűlés!**

Tájékoztatom a közgyűlést, hogy Révész Máriusz, a Miniszterelnökség aktív Magyarországért felelős államtitkára 2023. november 20. napján, a közgyűlési előterjesztések kiküldését követően küldte meg a *„Tájékoztatás a Vármegyét érintő kerékpáros fejlesztésekről”* című, következők szerinti vezetői összegzését:

A vármegyei kerékpáros hálózat fejlesztése a TOP keretében 8,9 millárd Ft-ból valósult meg, amelyből 2023. októberéig 51 km hosszon történt fejlesztés, de az év végéig további szakaszok is elkészülnek.

Emellett közel 900 millió Ft-os hazai forrásból épült meg a:

1. 8,3 km hosszú Tépe és Berettyóújfalu közötti szakasz,
2. kapcsolódó közúti beruházások keretében a Vámospércs-Nyírábrány kerékpárút,
3. továbbá a BMW gyárhoz vezető hiányzó szakasz.

2021-es évtől mintegy 200 millió Ft értékben valósultak kerékpárút előkészítési feladatok a vármegyében, amelynek keretében hálózati szempontból hiányzó szakaszokra:

a Magyar Közút engedélyes és kiviteli terveket készíttetett:

1. Ebes-Debrecen: 11,5 km,
2. Debrecen, Panoráma út-Vámospércs, 11 km,
3. Debrecen, Pallag-Bocskaikert, 3,2 km szakaszokra vonatkozóan,

valamint Hajdú-Bihar Vármegye Önkormányzata engedélyes és kiviteli terveket készíttetett:

1. Hajdúböszörmény-Hajdúvid-Hajdúdorog, 14,7 km,
2. Hajdúböszörmény-Debrecen (Józsa), 8,4 km szakaszokra.

Ezenkívül az EuroVelo 14 nemzetközi kerékpáros útvonal előkészítési feladatai is folyamatban vannak:

* 2024 nyaráig kijelölésre kerül – ideiglenes nyomvonalként – a Tiszafüred-Tiszacsege-Balmazújváros-Nagyhegyes-Hajdúszoboszló-Hajdúszovát-Debrecen útvonal.
* Hosszútávon pedig a Tiszafüred-Hortobágy és Balmazújváros közötti, 52 km hosszú szakasz kiépítése tervezett. Ennek az engedélye rendelkezésre áll, megvalósítása pedig az IKOP Plusz terhére tervezett.

Határon átnyúló fejlesztésének részeként a magyar-román határt metsző folyóvizek: az Ér, a Berettyó, a Sebes-, a Fekete- és a Fehér-Körös, valamint a Maros árvízvédelmi töltéseinek kerékpározhatósági tanulmánytervi vizsgálata zajlik az Építési és Közlekedési Minisztérium megrendelésére, hogy az említett szakaszok hogyan illeszthetők a magyar oldali kerékpárhálózatba, illetve hogyan kapcsolathatók össze a két ország kerékpározható útvonalai. A vizsgálat készítése a román oldalon is folyamatban van.

**Kérem a közgyűlést, hogy az előterjesztést jelen kiegészítéssel együtt megtárgyalni és a határozati javaslatot elfogadni szíveskedjen.**

Debrecen, 2023. november 21.

**Tasi Sándor**

**alelnök**

Az előterjesztés-kiegészítés a törvényességi követelményeknek megfelel:

Dr. Dobi Csaba

jegyző